Diari Oficial de la Generalitat Valenciana


Sumari del DOGV 3650, del 22-12-1999 (1999/10549)

ACORD de 15 de desembre de 1999, del Govern Valencià, pel qual s’aprova el Pla d’Ocupació del Personal Assistent d’Investigació de l’Institut Valencià d’Investigacions Agràries (IVIA).
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3650

Data del DOGV
:   22-12-1999

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   1999/10270


Data del document
:   15-12-1999

Organisme emissor
:   Conselleria de Justícia i Administracions Públiques

Tipus de document
:   Acord

Descriptors 

:   * qualificació del personal
    * administració regional
    * administració del personal

ACORD de 15 de desembre de 1999, del Govern Valencià, pel qual s'aprova el Pla d'Ocupació del Personal Assistent d'Investigació de l'Institut Valencià d'Investigacions Agràries (IVIA). [1999/X10650]
  
El Govern Valencià, en la reunió del dia 15 de desembre de 1999, adoptà l'acord següent:
  
L'activitat de l'Institut Valencià d'Investigacions Agràries es concreta, en gran mesura, en la realització de projectes d'investigació dirigits a millorar els coneixements sobre els processos biològics, per tal de posar a disposició de les unitats de producció agrària nous materials vegetals i tecnologies que milloren la competitivitat del sector agrari valencià.
  
Aquests projectes es realitzen mitjançant equips d'investigació en què, junt amb el personal investigador participa distint personal tècnic (grups A i B), ajudant (grup C), auxiliar (grup D) i assistent d'investigació (grup E).
  
El fet que la dinàmica de treball siga tan canviant en el temps i en les funcions fa necessari que tot el personal que participa en el projecte haja de tindre un nivell d'especialització molt superior al que requereix un treball estàndard.
  
Per aquesta raó, s'ha considerat que el personal de l'IVIA el treball del qual es desenvolupa en els equips d'investigació ha de tindre un nivell de qualificació i especialització superior al del grup E, les funcions del qual, encara que necessàries, són molt elementals. Així, i des del punt de vista d'eficiència del treball, és preferible que les tasques més específiques les realitze el personal fix especialitzat, com ajudants i auxiliars d'investigació, mentre que les tasques menys específiques siguen contractades a agents externs.
  
Actualment hi ha en la relació de llocs de l'Institut Valencià d'Investigacions Agràries llocs classificats com d'assistent d'investigació de camp o assistents d'investigació de laboratori, ambdós pertanyents al grup E. El personal que ocupa dits llocs ha adquirit al llarg dels anys una formació específica i una adaptabilitat a les condicions particulars dels projectes d'investigació que els fa idonis per a realitzar tasques pròpies dels auxiliars d'investigació (grup D).
  
Es planteja, doncs, en el present pla, la desaparició de la categoria d'assistents d'investigació (grup E) de la relació de llocs de treball de l'IVIA, i la promoció a la categoria d'auxiliars d'investigació (grup D) del personal que actualment ocupa dits llocs, sempre que tinga la titulació requerida per a dit grup i supere el procés previst en el mateix pla.
  
La tramitació del projecte del Pla d'Ocupació ha sigut realitzat per la Direcció General de Funció Pública, a proposta de l'Institut Valencià d'Investigacions Agràries. El projecte ha sigut negociat amb les organitzacions sindicals més representatives, d'acord amb allò que s'ha previst en la disposició addicional 7a del Text Refós de la Llei de la Funció Pública Valenciana i en l'article 12.B del II Conveni Col·lectiu del Personal Laboral al Servei de l'administració Autonòmica. Així mateix, ha sigut emés informe favorable per la Direcció General de Pressupostos, segons allò que s'ha establit en la disposició addicional 3a del Text Refós de la Llei de la Funció Pública i en l'article 30.3 del Decret 33/1999, de 9 de març, del Govern Valencià.
  
Vist tot l'anterior, i en virtut d'allò que s'ha disposat en l'article 21 i en la disposicions addicionals 3a i següents del Text Refós de la Llei de la Funció Pública Valenciana, aprovat mitjançant Decret Legislatiu de 24 d'octubre de 1995, del Govern Valencià, en l'article 12.B del II Conveni Col·lectiu del Personal Laboral al Servei de l'administració Autonòmica, així com en l'article 30 del Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de Funció Pública Valenciana, a proposta del conseller de Justícia i Administracions Públiques, el Govern Valencià
  
ACORDA
  
Aprovar el Pla d'Ocupació relatiu al personal assistent d'investigació, proposat per l'Institut Valencià d'Investigacions Agràries, consistent en la realització de les següents actuacions:
  
1. Objecte del Pla d'Ocupació
  
Mitjançant el present pla es pretén la reconversió de l'actual col·lectiu d'assistents d'investigació, enquadrat en el grup de titulació E, a la categoria d'auxiliars d'investigació, corresponent al grup de titulació D. Per a això, es preveu la realització de les següents actuacions:
  
1.1. Modificar la classificació dels llocs de treball d'assistents d'investigació de camp i assistents d'investigació de laboratori (grup E), de manera que passen a ser, respectivament, auxiliars d'investigació de camp i auxiliars d'investigació de laboratori (grup D)
  
1.2. Promoure, per al personal actualment titular dels llocs anteriorment citats, un procés de promoció interna al grup de titulació D.
  
2. Requisits subjectius
  
Adquiriran la condició de personal del grup D, en virtut d'aquest pla, els qui complisquen els següents requisits:
  
A) Estar en possessió de la titulació acadèmica corresponent al grup D, d'aquells a qui es refereix l'article 4 de la Llei de la Funció Pública Valenciana, en la data en què es publique en el Diari Oficial de la Generalitat Valenciana l'aprovació del present pla.
  
B) Ser contractat laboral indefinit, al servei de l'administració del Govern Valencià, pertanyent al grup de titulació E, amb la categoria d'assistent d'investigació de camp o assistent d'investigació de laboratori, o ser personal funcionari de carrera del grup E titular de llocs d'assistent d'investigació de camp o laboratori o d'auxiliar d'investigació de camp o laboratori
  
C) Estar en alguna de les situacions administratives següents:
  
a) Servei actiu. A tal efecte, s'entendrà compresa en situació de servei actiu qualsevol altra en què el titular del lloc de treball no preste efectivament serveis però tinga reservat el lloc per una causa legalment reconeguda.
  
b) Excedència, o qualsevol altra situació distinta a la de servei actiu que supose dret al reingrés com a assistent d'investigació, grup E.
  
D) Realitzar els cursos de formació i superar les proves previstes en l'apartat 3 del present pla d'ocupació.
  
3. Convocatòries i desenrotllament dels cursos i proves de promoció interna
  
3.1 Primera convocatòria
  
Una vegada constituïda la Comissió d'Admissió i Seguiment del Pla, prevista en l'apartat 6, es convocarà mitjançant Ordre del conseller de Justícia i Administracions Públiques, la primera edició de cursos i proves de promoció interna, en què podrà participar tot el personal que complisca els requisits previstos en l'apartat 2 del present pla en la data de la publicació d'aquest.
  
En aquesta ordre s'inclourà el nomenament del tribunal qualificador així com el model normalitzat de sol·licitud de participació en el procés, es determinarà el règim dels cursos i proves, i s'establirà el sistema d'avaluació i qualificació d'aquests.
  
3.2 Segona convocatòria
  
Transcorreguts 4 anys des de la publicació en el Diari Oficial de la Generalitat Valenciana del present pla, es convocarà la segona i última edició de cursos i proves de promoció interna, en què podrà participar tot el personal que, estant inclòs en l'àmbit d'aplicació del Pla, no tinga la titulació corresponent al grup D en el moment de publicar-se aquest, i l'hagen obtinguda en el mencionat termini. Així mateix, podran presentar-se a aquesta segona convocatòria els qui ja ho van fer a la primera i no van superar les proves.
  
3.3 Temaris
  
El temari dels cursos de promoció interna serà el que consta en l'annex, corresponent a les àrees de coneixement que seguidament s'indiquen:
  
I. Àrea d'organització i gestió administrativa: 15 hores
  
II. Àrea de coneixements específics relacionats amb les funcions dels auxiliars d'investigació de l'IVIA: 25 hores
  
3.4 Cursos i proves
  
3.4.1 L'Institut Valencià d'Administració Pública determinarà amb la deguda antelació i publicitat el calendari de celebració dels cursos, el règim horari i el lloc de realització, mitjançant les resolucions corresponents de la Direcció General de Funció Pública, les quals seran publicades en el DOGV.
  
3.4.2 Els cursos corresponents a la primera edició hauran de començar dins d'un termini de sis mesos comptats des de la constitució de la Comissió d'Admissió i Seguiment del Pla, prevista en l'apartat 6 del present pla. Els cursos corresponents a la segona edició començaran en el termini de sis mesos des que siguen convocats.
  
3.4.3 El desenrotllament dels cursos i proves es realitzarà conforme al que s'establisca en les ordres de convocatòria.
  
3.4.4 Acabats els cursos i proves, el Tribunal Qualificador designat a l'efecte farà pública la relació de persones que hagen superat el procés de promoció i la remetrà al conseller de Justícia i Administracions Públiques per a la seua publicació en el DOGV.
  
4. Nomenaments
  
4.1. Una vegada finalitzades cada una de les dues edicions del procés de promoció, es formalitzarà contracte laboral com a auxiliar d'investigació, grup D, amb el personal laboral que l'haja superat, el qual passarà a la situació d'excedència automàtica com a personal del grup E.
  
4.2. El personal funcionari que haja superat el mateix procés serà nomenat funcionari o funcionària de carrera del grup D, pel conseller d'Economia Hisenda i Administració Pública, i passarà a la situació d'excedència automàtica com a personal funcionari del grup E.
  
5. Modificació de llocs de treball
  
5.1. Finalitzada la primera edició del procés de promoció interna, els llocs de treball de què siga titular el personal que l'haja superat seran modificats en el sentit que seguidament s'exposa, i se'ls assignarà amb les funcions, nivell i complement específic corresponents al nou tipus de llocs en la relació de llocs de treball de l'IVIA:
  
a) Els llocs classificats com a assistent investigació de camp, grup E, es classificaran com a auxiliar investigació de camp, grup D.
  
b) Els llocs classificats com a assistent investigació de laboratori, grup E, es classificaran com a auxiliar investigació de laboratori, grup D.
  
5.2. Finalitzada la segona edició del procés de promoció interna, serà modificada la classificació de la resta de llocs que estiguen classificats com a assistent d'Investigació de Camp o assistent d'Investigació de Laboratori en la relació de llocs de treball de l'IVIA.
  
5.3. El personal que és titular de llocs que s'hagen modificat en virtut del que s'ha disposat en l'apartat 4.2, però que no s'haguera promocionat al grup D en aplicació d'allò que s'ha previst en el present pla, romandrà en els seus llocs, i percebrà les retribucions corresponents al grup de titulació a què pertanguen i les complementàries del lloc de treball.
  
6. Comissió d'Admissió i Seguiment del Pla
  
6.1. Per tal de realitzar el seguiment del procés de promoció del personal regulat en el present pla d'ocupació, aclarir, si fa el cas, les possibles incidències relacionades amb l'admissió a les proves, es constituirà, en el termini de tres mesos des de la publicació del present pla, la Comissió d'Admissió i Seguiment del Pla (CASP).
  
6.2. Els acords que adopte la Comissió d'Admissió i Seguiment del Pla tindran el caràcter de proposta, i resoldrà el que s'hi escaiga l'òrgan competent segons la matèria.
  
6.3. La Comissió d'Admissió i Seguiment del Pla, presidida pel cap de l'Àrea de Funció Pública o persona que delegue, estarà formada pels següents membres:
  
A) En representació de l'administració de la Generalitat Valenciana:
  
- Un representant de l'Institut Valencià d'Investigacions Agràries.
  
- Quatre representants de la Direcció General de Funció Pública, un dels quals, ho serà, alhora, de l'Àrea de l'Institut Valencià d'Administració Pública.
  
B) En representació de les organitzacions sindicals:
  
- Un representant de la UGT
  
- Un representant de CCOO
  
- Un representant de la CSI-CSIF
  
- Un representant de CEMSATSE
  
- Un representant del STEPV-IV
  
València, 15 de desembre de 1999
  
El conseller secretari del Govern Valencià,
  
JOSÉ JOAQUÍN RIPOLL SERRANO
  
Annex
  
Temari dels cursos
  
Part general comuna per a ambdós cursos (duració 15 hores)
  
Mòdul 1. Normativa General Bàsica (5 hores)
  
- La Constitució Espanyola.
  
- L'Estatut d'Autonomia de la Comunitat Valenciana.
  
- L'organització i institucions de la Generalitat Valenciana.
  
Mòdul 2. Gestió de Personal (5 hores)
  
- La Funció Pública Valenciana. Personal al seu servei.
  
- Accés i provisió de llocs de treball.
  
- Les situacions administratives.
  
- Drets i deures. El règim disciplinari.
  
Mòdul 3. Procediment i gestió administratius (5 hores)
  
- Procediment administratiu.
  
- Els recursos administratius.
  
- Els actes i disposicions administratives.
  
- Drets i deures dels ciutadans.
  
Àrea de coneixements específics: assistents d'Investigació de Camp (25 hores)
  
Mòdul 1: Principis generals (2 hores)
  
- Coneixements generals d'aigua, sòl i planta.
  
- Maquinària agrícola i eines.
  
Mòdul 2: Pràctiques culturals (4 hores)
  
- Maneig del sòl, conreu, aplicació d'herbicides.
  
- Plantació, poda, empelt i altres tècniques de cultiu de camp.
  
Mòdul 3: Producció de plantes en hivernacles (3 hores)
  
- Substrats: tipus i desinfecció.
  
- Tècniques de cultiu i maneig d'hivernacles.
  
Mòdul 4: Tècniques de reg (4 hores)
  
- Sistemes de reg.
  
- Principals característiques del reg per degoteig.
  
- Elements d'una instal·lació.
  
Mòdul 5: Nutrició i fertilització (4 hores)
  
- Fonaments de l'adob i necessitats de la planta.
  
- Influència en el desenrotllament vegetatiu i qualitat de fruita.
  
- Tipus d'adob i càlcul de dosi.
  
- Tècniques de fertirrigació.
  
Mòdul 6: Plagues i patologia vegetal (4 hores)
  
- Coneixements sobre plagues, lluita biològica i tractaments químics.
  
- Virus i malalties.
  
Mòdul 7: Producció integrada (2 hores):
  
- Criteris i definició de producció integrades.
  
- Bones pràctiques agrícoles.
  
- Reglaments de producció integrada.
  
Mòdul 8: Prevenció de riscos (2 hores)
  
- Pràctiques de protecció en el maneig de plaguicida.
  
- Residus i normes legals.
  
Àrea de coneixements específics: assistents d'Investigació de Laboratori (25 hores)
  
Mòdul 1: Principis generals de conducta al Laboratori (2 hores)
  
- Normes generals de funcionament.
  
- Neteja d'instal·lacions i material.
  
Mòdul 2: Instal·lacions de Laboratori (2 hores)
  
- Cabines de flux laminar.
  
- Cambres de conservació.
  
- Campanes i elements d'extracció.
  
Mòdul 3: Utilització d'equips (3 hores)
  
- Unitats de mesura de pesos i volums.
  
- Utilització d'equips.
  
- Manteniment i conservació d'equips.
  
Mòdul 4: Mitjans de cultiu i solucions (3 hores)
  
- Formulació química bàsica.
  
- Preparació de dissolucions: normalitat, molaritat.
  
Mòdul 5: Esterilització (3 hores)
  
- Tècniques d'esterilització.
  
- Esterilització del material.
  
Mòdul 6: Laboratori d'Anàlisi Química (4 hores)
  
- Presa i preparació de mostres.
  
- Anàlisi de sòls i aigües.
  
- Anàlisi de fulles i material vegetal.
  
Mòdul 7: Laboratori d'Entomologia (4 hores)
  
- Cria d'insectes en laboratori.
  
- Assajos d'eficàcia d'insecticides.
  
- Seguretat en el maneig de plaguicides.
  
Mòdul 8: Laboratori de Patologia Vegetal (2 hores)
  
- Tècniques d'inoculació de plantes amb fongs, bacteris i virus.
  
- Mètodes de conservació de bacteris.
  
- Tècniques generals de detecció de virus.
  
Mòdul 9: Seguretat al Laboratori (2 hores)
  
- Maneig de productes químics.
  
- Utilització de guants, màscares, ulleres protectores, etc.
  
- Eliminació de residus.